CELEX: 62020TN0390
Language: da
Date: 2020-06-17 00:00:00
Title: Sag T-390/20: Sag anlagt den 17. juni 2020 — Scandlines Danmark og Scandlines Deutschland mod Kommissionen

24.8.2020   
            
            
               DA
            
            
               Den Europæiske Unions Tidende
            
            
               C 279/45
            
         
      Sag anlagt den 17. juni 2020 — Scandlines Danmark og Scandlines Deutschland mod Kommissionen
      (Sag T-390/20)
      (2020/C 279/60)
      Processprog: engelsk
      
         Parter
      
      
         Sagsøgere: Scandlines Danmark ApS (København, Danmark) og Scandlines Deutschland GmbH (Hamborg, Tyskland) (ved advokat L. Sandberg-Mørch)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Europa-Kommissionens afgørelse af 20. marts 2020 om statsstøtte SA.39078 — 2019/C (ex 2014/N), som Danmark har iværksat til fordel for Femern A/S med henblik på planlægningen og anlæggelsen af den faste Femern Bælt-forbindelse mellem Danmark og Tyskland, annulleres.
               
            
                  —
               
               
                  Kommissionen tilpligtes at betale sagsøgernes omkostninger.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgerne fremsat to anbringender.
      
                  1.
               
               
                  Med det første anbringende gøres det gældende, at Kommission har tilsidesat artikel 107, stk. 1, TEUF og artikel 1, litra d) og e), i Rådets forordning (EU) 2015/1589 (1) ved at klassificere (i) alle de statsgarantier og statslån, der blev ydet i henhold til anlægsloven, som en enkelt ad hoc-støtte, og (ii) en kapitalindsprøjtning og alle de statsgarantier og statslån, der blev ydet i henhold til planloven, som en anden enkelt ad hoc-støtte, hvorimod hvert statslån og hver statsgaranti burde udgøre en særskilt ad hoc-støtteforanstaltning, der blev anmeldt individuelt til Kommissionen, når vilkårene for hvert statslån og hver statsgaranti er aftalt mellem Femern A/S og de danske myndigheder.
               
            
                  2.
               
               
                  Med det andet anbringende gøres det gældende, at Kommission har tilsidesat artikel 107, stk. 3, litra b), TEUF og meddelelsen om vigtige projekter af fælleseuropæisk interesse (2) ved at begå retlige fejl og anlægge åbenbart urigtige skøn ved at anse støtten for at være forenelig med det indre marked. Dette anbringende er opdelt i fire underanbringender:
                  
                              —
                           
                           
                              For det første har sagsøgeren anført, at Kommissionen har begået en fejl ved at fastslå, at den faste forbindelse er i europæisk interesse.
                           
                        
                              —
                           
                           
                              For det andet har sagsøgeren anført, at Kommissionen har begået en fejl ved at fastslå, at støtten er nødvendig, idet støtten ikke har nogen tilskyndende virkning og ikke opfylder de krav til det kontrafaktiske scenarie og forekomsten af alternative projekter, der er fastsat i meddelelsen om vigtige projekter af fælleseuropæisk interesse. Kommissionen har også begået en fejl i den anfægtede afgørelse ved at støtte sig på et fejlagtigt lavt internt afkast, eftersom den beregnede dette afkast på grundlag af en meget kort levetid for projektet på 40 år, hvilket ikke svarer til infrastrukturens reelle levetid, dvs. den periode, hvori Femern A/S vil kunne drive den faste forbindelse økonomisk.
                           
                        
                              —
                           
                           
                              For det tredje har sagsøgeren anført, at Kommissionen har begået en fejl ved at fastslå, at støtten er forholdsmæssig, idet støtten er tidsubegrænset. Kommissionen begik også en række åbenbare fejl ved analysen af finansieringsbehovet. Kommissionen har fejlagtigt støttet sig på den ovennævnte meget korte levetid for projektet, som har resulteret i en højere andel af omkostninger sammenlignet med indtægterne fra driften af den faste forbindelse. Kommissionen har undervurderet Femern A/S’ forventede indtægter og overvurderet de forventede omkostninger ved at inkludere navnlig driftsomkostninger i beregningen af finansieringsbehovet. Endelig har Kommissionen fejlagtigt konkluderet, at støtteelementet består i den rentesats, som Femern A/S har betalt den danske stat, hvorimod støtteelementet består af den samlede størrelse af statslånene og størrelsen af de lån, der er dækket af statsgarantierne, fordi ingen privat erhvervsdrivende var villig til at investere i projektet uden en betydelig statsstøtte.
                           
                        
                              —
                           
                           
                              For det fjerde har sagsøgeren anført, at Kommissionen har begået en fejl ved at konkludere, at støtten ikke forårsager en unødig konkurrencefordrejning, idet støtten fører til, at der skabes en dominerende stilling for Femern A/S på det relevante marked, og idet støtten skaber overkapacitet og gør det muligt for Femern A/S at fastsætte priser, der er lavere end omkostningerne. Endelig har Kommissionen set bort fra den omstændighed, at støtten anvendes til at forringe adgangen til sagsøgernes havn i Tyskland. Kommissionen har undladt at anerkende, at disse negative virkninger vejer tungere end nogen positive virkninger, som støtten måtte skabe.
                           
                        
            
         (1)  Rådets forordning (EU) 2015/1589 af 13.7.2015 om fastlæggelse af regler for anvendelsen af artikel 108 i traktaten om Den Europæiske Unions funktionsmåde (EUT 2015, L 248, s. 9).
      
         (2)  Meddelelse fra Kommissionen — Kriterier for analysen af, hvorvidt statsstøtte til fremme af gennemførelsen af vigtige projekter af fælleseuropæisk interesse er forenelig med det indre marked (EUT 2014, C 188, s. 4).